b'\n_START_ARTICLE_\n\xc4\x8copova ulica, Ljubljana\n_START_SECTION_\nZgodovina\n_START_PARAGRAPH_\n"\xc4\x8copova ulica" je zelo stara, saj je bila med najprometnej\xc5\xa1imi v predmestju stare Ljubljane in predstavljala vstop vanjo pri \xc5\xa0pitalskih vratih. Po tem, ko so poru\xc5\xa1ili stari \xc5\xa0pitalski most (1824-28) in umaknili kramarske kolibe z njega, so jih 23 postavili ob dana\xc5\xa1nji \xc4\x8copovi ulici, ki do tedaj \xc5\xa1e ni bila obzidana. Te prodajalne so se imenovale ljubljanski bazar. Hi\xc5\xa1ice so bile enotnega videza, s pilastri na \xc4\x8dlenjenih fasadah in trikotnim zaklju\xc4\x8dkom. Po drugi vojni so jih precej podrli, ko so gradili Mestno gledali\xc5\xa1\xc4\x8de._NEWLINE_Prvotna \xc4\x8copova ulica je bila poimenovana leta 1892, ko so po \xc4\x8copu poimenovali novo ulico med Trpot\xc4\x8devo hi\xc5\xa1o in vrtom u\xc4\x8ditelji\xc5\xa1\xc4\x8da. Leta 1952 so ulico preimenovali v \xc4\x8cufarjevo ulico._NEWLINE_Do poznega 19. stoletja se je imenovala Slonova ulica. To ime je dobila zaradi slona, ki je bil leta 1550 darilo otomanskega cesarstva. Nastanjen je bil na obmo\xc4\x8dju dana\xc5\xa1njega hotela Slon. To je bil prvi slon, ki je bil po antiki prisoten v mestu. Od poznega 19. stoletja do leta 1949, ko je dobila sedanje ime, se je ulica imenovala Pre\xc5\xa1ernova ulica po Francetu Pre\xc5\xa1ernu.\n_START_SECTION_\nDana\xc5\xa1nja ulica\n_START_PARAGRAPH_\n\xc4\x8copova ulica je ena izmed najbolj znanih ulic v Ljubljani in povezuje Slovensko cesto s Pre\xc5\xa1ernovim trgom oziroma Tromostovjem. Ulica je po celotni dol\xc5\xbeini pe\xc5\xa1cona. Na za\xc4\x8detku stoji znana Frischeva hi\xc5\xa1a z znanim vogalnim stolpi\xc4\x8dem, sledi ji stavba Mestne hranilnice, ki je bila zgrajena leta 1903 (klasicizem in secesija - portal z nadstre\xc5\xa1kom v obliki steklenih, s kovanim \xc5\xbeelezom obrobljenih listov) arhitekta Josipa Vanca\xc5\xa1a. Lepa je tudi notranjost, v nje je danes NLB. Ob \xc4\x8copovi stoji tudi Mestno gledali\xc5\xa1\xc4\x8de zgrajeno med 1970-74, arhitekt Janez Lajovic. Na vogalu s Slovensko cesto stojita zgradba Po\xc5\xa1te z vogalnim stolpom in uro in nasproti pa hotel Slon, ki je bil zgrajen med letoma 1937-39, arhitekt Stanko Rohrman._NEWLINE_Novembra 1978 je bila zaklju\xc4\x8dena zadnja ve\xc4\x8dja in temeljita obnova ulice._NEWLINE_Leta 1993 so na \xc4\x8copovi ulici odprli prvo McDonald\'sovo restavracijo.'